من الأنانية أنك تفكّر تحل أزمة وجودية بإضافة كائن آخر لهذ العالم ، و انت ماواعيش بالكارثة اللي كتساهم في تفاقمها . خبيت الحمل ديالي ثلاث شهور بعدما اكتشفتو حتى ماما ماعرفاتش تا دازت أسابيع ، حيث السي السيد مانعني من التلفون ، ويلا بغيت ندوي مع الواليدة خاصني نستعمل تيلفونو ، فمقلتهاش احتياطا لايكون كيسجل المكالمات . درت مجهود كبير باش نستر الحمل ديالي ، بعدما طولت معه و عرفتو مباغيش الولاد ، الحل اللي بقى لي هو مايعرفش تاتكبر كرشي و نحطو أمام الأمر الواقع ، للأسف المسلگمة د اخته عاقت بي ، لاحظاتني كنتقيا بزاف و ماعنديش شهية دغيا وصلات الخبز للفران و تاهو ماشي من العاگزين ، فرمشة عين ، لقيت راسي قدام طبيبة كتقولينا مبروك الحمل عندك اربع شهور . الطريق كاملة و هو ساكت و أنا كنفكر ف بلان B . وصلنا للدار دخلني للبيت و سد علي ، بقيت شي ساعتين موراها كنسمع الهضرة فالصالون ، حطيت ودني ع الباب كنسمع أصوات خوتو و المسلگمة طبعا . الناس دايرين اجتماع علم الله القرار النهائي اللي غيخرجو بيه ، و متأكدة غيكون ضدي فگاع الأحوال . حلاّت اخته الباب و مع دخلت بدون مقدمات تكات علي بالسبان و اتهمتني بالكذوب و التخبية ، بديت كنتجاوب معها ، بالخف صرفقاتني وانا نشدها من شعرها تاحكمت ربها مزيان ، يالاه بديت ندخل ليها فالكلاكات ، جا خوها لاخر كيفك فينا ، التحق بينا الأب المستقبلي و بدا يشتف علي فظهري و يغوت : _ و الله الا أموتج اليوم . واحد اللحظة تخلط في الدق مابقيت عارفة شكون كيضرب و شكون كيفك وصلني جهدي لواحد الديكور فوق الطبلة لصقتو لديك بنت القحبي فوجهها و دردگت لباب الدار ، كنحاول نحل الباب حتى وقف علي بالسمطة فيديه ، الشحطة الاولى فقزيبتي طلقت واحد الغوتة الناس د مكة اللي كيرجمو الشيطان سمعوني و يحسابلهم الشيطان بغى يتوب . لحسن حظي تدخل خوه حيدليه السمطة و دفعو للبيت قاليه شي حاجة و رجع حل لي الباب و داني معه لدارو ، جلست عندو سيمانة تقريبا ، مكاناكل مكنعس براحتي ، شي أحلام كانو كيجوني فالليل الطوب د الرعب و كنتخايل شي نهايات تراجيدية . دويت مع ماما و عاودت ليها شنو طرا مَرْضَات فيها ، و بكيت ع الأميرة باش تسمح لي نسافر و تتكلف بالمصاريف و فعلا ليالي الماساج الفيروزية نفعاتني و الأميرة تعاطفات معايا و تدخلات باش تحميني حتى نرجع فحالي سالمة . طلقني و خذيت باسبوري و شدِّيت طيارة للبلاد ، مشيت بباليزة ثقيلة راجعة طويلة و مثقلة بكرش . وصلت لدارنا مهدودة ماديا و معنويا طحت فحجر ماما و بقينا كنبكيو بجوج حتى بردت غدايدي و فشيت قلبي ، حكيت ليها كلشي بالتفاصيل ، لمحات لي باللي ممكن تكون طرأت شي حاجة للبيبي نهار ضربوني ، ماحملتهاش فهذ اللقطة ، حسّيت بيها فحال شي تصرفيقة . ماعرفتش كيفاش تاوليت تانسرسب فالاعترافات . كتشوفني كنبكي كيحسابها على داك بوركابي كتحاول تصبر في . _ مايبقاش فيك الحال راكي مازال صغيرة و غزالة ، كلشي كيطلق و دبا يجيك ماحسن و ديري ديك الساعة ولادك مع اللي يستاهل ، كلنا حملنا و طاحو لينا و مرينا من هذ المرحلة . قاطعتها و انا كنتخصص _ آماما مكنبكيش على ربو ، كنبكي على راسي اللي اصلا ماحاملاهش من النهار الاول ، الشوفة فيه كانت كتقييني ، ماما راني ليزبيان ، و هذ الروينة كاملة باش نبدل شي حاجة في اللي مكتبدلش كنت غالطة و أنا مامريضاش و انتوما ماغاتفهمونيش ، خفتكم تعرفو و تكرهوني ، و كنت غالطة خاصكم تبغيو بنتكم كيما هي حيث هاكا كانت و هاكا أتكون . _ آويلي أبنيتي رآك غي عيانة ، داكشي اللي داز عليك كبر منك ، راني أمك و كنعرفك مزيان . _ لا مكتعرفينيش ، هدشي حاساه و حابساه من صغري . _ لايهديك ابنتي هدشي اللي كتقولي راه حرام . فديك الفترة كانت كلمة حرام عندها تأثير سحري علي و كترجعني اللور ، نضت بدلت الساعة باخرى و سدينا الموضوع . اليوم الثاني مشينا للطبيب و فعلا هضرتها صدقت بصح ، قالي الطبيب هدشي اللي فكرشك ميت و خاصنا نحيدوه . جاني الحماق د البكا كنترعد و نغوت على كلشي من الفرملية للواليدة لايسمح لي منها ، دغيا كلشي داز فقت مور العملية مازال في آثار البنج نضت تنعتر فجلايلي جربتها قلت ليها بغيت نمشي لدارنا نرتاح . طلعنا للطاكسي تكيت راسي على كتفها و هذ المرة هي اللي كتبكي و أنا كنصبر فيها ، حسيتها انهارت بعدما شافتني كنتقطع قدامها و غريزة الأمومة تحركات و هدشي خاصني نستغلو لصالحي باش ماما تتقبلني كيفما أنا داك الساعة يلعن بو العالم . ديك اللحظة بالذات حسمت مع راسي شنو بغيت و شنو خاصني ندير باش نحقق اللي بغيت ، فهمت أنني خسرت الجنين و ربحت ولادة جديدة لي ، اقتنعت أنني إذا رجعت للعدم بلا مانغير شي حاجة ولو صغيرة غادي يكون مروري من هذ الكرة الأرضية فحال شي شفار هبط الدروج كيتسلت و مادارش الحس و لكن شداتو الكاميرة ، الكاميرة فالواقع المراية اللي كتشوف بيها كل نهار الوجه اللي بغاو الناس ماشي أنت ... يتبع رابط الحلقة السابقة 
يوميات قرشالة روفولي ترويها ل”كود” مثلية بوجه مكشوف =الحلقة 13= خبيت حملي وباش عاق ضربوني وطلقني وخذيت باسبوري و شدِّيت طيارة للبلاد مشيت بباليزة ثقيلة راجعة طويلة ومثقلة بكرش